**Ministru kabineta noteikumu projekta “Grozījumi Ministru kabineta 2017.gada 28.februāra noteikumos Nr.107 “Iepirkuma procedūru un metu konkursu norises kārtība””   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2017.gada 28.februāra noteikumos Nr.107 “Iepirkuma procedūru un metu konkursu norises kārtība”” (turpmāk – noteikumu projekts) izstrādāts ar mērķi precizēt Ministru kabineta 2017.gada 28.februāra noteikumu Nr.107 “Iepirkuma procedūru un metu konkursu norises kārtība” (turpmāk – Noteikumi) regulējumu, pielāgojot to plānotajiem grozījumiem Publisko iepirkumu likumā. Līdz ar to Noteikumu projektā ietverti vairāki tehniski precizējumi Noteikumu regulējumā attiecībā uz:   * pieteikumu un piedāvājumu iesniegšanas termiņa pārcelšanu pieteikumu un piedāvājumu iesniegšanai paredzētās elektroniskās informācijas sistēmas darbības traucējumu gadījumā, * metu un devīžu atšifrējumu elektronisku iesniegšanu, * izmaiņām iepirkuma procedūras ziņojumā ietveramās informācijas apjomā, u.c.   Noteikumu projekts stājas spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publisko iepirkumu likuma 8.panta otrā un trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020.gada 27.februārī Latvijas Republikas Saeima pirmajā lasījumā pieņēma likumprojektu “Grozījumi Publisko iepirkumu likumā” (Nr.548/Lp13)[[1]](#footnote-1) (turpmāk – Likumprojekts). Ministru kabineta noteikumu projekts “Grozījumi Ministru kabineta 2017.gada 28.februāra noteikumos Nr.107 “Iepirkuma procedūru un metu konkursu norises kārtība”” (turpmāk – noteikumu projekts) izstrādāts ar mērķi precizēt Ministru kabineta 2017.gada 28.februāra noteikumu Nr.107 “Iepirkuma procedūru un metu konkursu norises kārtība” (turpmāk – Noteikumi) regulējumu, pielāgojot to Likumprojektā paredzētajām izmaiņām Publisko iepirkumu likumā (turpmāk – PIL).  ***Noteikumos nepieciešamās izmaiņas saistībā ar grozījumiem PIL 39.pantā***  Spēkā esošais Noteikumu regulējums paredz, ka gadījumos, ja no pieteikumu un piedāvājumu iesniegšanai paredzētās elektroniskās informācijas sistēmas uzturētāja ir saņemts paziņojums par traucējumiem šīs sistēmas darbībā, kuru dēļ nav iespējams iesniegt piedāvājumus vai pieteikumus, iepirkuma komisijai ir jāpieņem lēmums par piedāvājumu vai pieteikumu iesniegšanas termiņa pagarināšanu, un pasūtītājam pircēja profilā jāpublicē informācija par piedāvājumu vai pieteikumu iesniegšanas termiņa pagarināšanu, vienlaikus informējot piegādātājus, un jāsagatavo paziņojums publicēšanai publikāciju vadības sistēmā. Ņemot vērā, ka spēkā esošā procedūra rada pasūtītājam un iepirkuma komisijai pienākumu sistēmas darbības traucējumu gadījumā veikt vairākas papildu darbības un to, ka šo procedūru iespējams automatizēt, Likumprojekts paredz PIL 39.panta ceturtajā daļā noteikt elektroniskās informācijas sistēmas turētāja pienākumu automātiski pārcelt piedāvājumu un pieteikumu iesniegšanas termiņu par vienu darba dienu, ja konstatēti tādi sistēmas darbības traucējumi, kuru dēļ nav bijis iespējams iesniegt piedāvājumus vai pieteikumus. Līdz ar to, ievērojot iepriekš minēto un Likumprojekta sākotnējās ietekmes novērtējuma ziņojumā (anotācijā) ietverto informāciju par nepieciešamajiem saistītajiem normatīvo aktu grozījumiem, no Noteikumu 13., 34., 51., 71., 88., 111., 127., 146., 156., 207.punkta tiek svītroti minētie nosacījumi par pasūtītāja un iepirkuma komisijas pienākumu veikt attiecīgās darbības pieteikumu un piedāvājumu iesniegšanas termiņa pagarināšanai gadījumā, kad saņemts paziņojums no sistēmas uzturētāja.  Tāpat atbilstoši Likumprojektā paredzētajiem grozījumiem PIL 39.pantā tas tiek papildināts ar piekto daļu, kura nosaka, ka PIL 39.panta noteikumi ir attiecināmi arī uz metu konkursu, ja tajā paredzēta elektroniska metu un devīžu atšifrējumu iesniegšana. Faktiski tādējādi tiek konkretizēts, ka pasūtītājs, rīkojot metu konkursu, var paredzēt elektronisku metu un devīžu iesniegšanu. Ņemot vērā minētās izmaiņas PIL un to, ka saskaņā ar PIL 8.panta otro daļu Noteikumos tiek noteikta metu konkursa norises kārtība, ar noteikumu projektu paredzēts veikt vairākus grozījumus Noteikumu 3.nodaļā ietvertajā regulējumā. Tostarp tiek konkretizēti noteikumi attiecībā uz metu konkursa nolikuma un atbilžu uz piegādātāju uzdotajiem jautājumiem par metu konkursa nolikumu publiskošanu, kā arī konkretizētas atsevišķas darbības, kas attiecībā uz elektronisku metu un devīžu atšifrējumu saņemšanu un atvēršanu jāveic atbildīgajam sekretāram.  Vienlaikus, ievērojot to, ka publisko iepirkumu jomas tiesību akti neparedz pienākumu paredzēt elektronisku metu iesniegšanu, no Noteikumu 5.nodaļas tiek svītrotas atsauces uz metu konkursu, tādējādi precizējot spēkā esošo regulējumu.  ***Noteikumos nepieciešamās izmaiņas saistībā ar grozījumiem PIL 24.panta otrajā daļā***  Tā kā Likumprojektā paredzētie grozījumi PIL 24.panta otrajā daļā cita starpā nosaka, ka iepirkuma komisija savā darbā var pieaicināt arī iepirkuma komisijas sekretāru, kas nav iepirkuma komisijas loceklis, savukārt Noteikumi paredz, ka iepirkuma procedūras ziņojumā tostarp ir jāiekļauj informācija par iepirkuma komisijas sastāvu, iepirkuma procedūras dokumentu sagatavotāju un pieaicinātajiem ekspertiem, ar noteikumu projektu attiecīgās Noteikumu normas tiek papildinātas ar prasību vienlaikus iepirkuma procedūras ziņojumā norādīt informāciju arī par pieaicināto iepirkuma komisijas sekretāru.  ***Noteikumos nepieciešamās izmaiņas saistībā ar grozījumiem PIL 41.panta divpadsmitajā daļā***  Likumprojekts cita starpā arī paredz PIL 41.pantu papildināt ar divpadsmito daļu, saskaņā ar kuru pasūtītājam ir pienākums pārtraukt atklātu konkursu, slēgtu konkursu un konkursa procedūru ar sarunām, ja pieteikumu vai piedāvājumu tajā ir iesniedzis tikai viens kandidāts vai pretendents, vienlaikus paredzot arī divus izņēmumus, kad pasūtītājam nav jāpārtrauc minētās procedūras viena pieteikuma vai piedāvājuma gadījumā. Attiecīgi, ievērojot plānoto regulējumu PIL 41.panta divpadsmitajā daļā, secināms, ka tam pretrunā ir Noteikumu 19.punktā ietvertais nosacījums, atbilstoši kuram iepirkuma komisijai ir jāpārtrauc atklāts konkurss, kurā iesniegts tikai viens piedāvājums, gadījumā, ja komisija nevar pamatot, ka izvirzītās pretendentu atlases prasības ir objektīvas un samērīgas. Līdz ar to, lai novērstu minēto neatbilstību, noteikumu projekts paredz no Noteikumiem svītrot 19.punktu.  Tāpat arī Noteikumu 39. un 76.punkta regulējumu nepieciešams pielāgot Likumprojektā paredzētajiem grozījumiem PIL 41.panta divpadsmitajā daļā. Proti, saskaņā ar Likumprojektā ietverto PIL 41.panta divpadsmitās daļas pirmo un otro punktu pasūtītājs var nepārtraukt atklātu konkursu, slēgtu konkursu, konkursa procedūru ar sarunām, kurā saņemts tikai viens pieteikums vai piedāvājums, ja pirms iepirkuma procedūras izsludināšanas ir rīkota PIL 18.panta 2.1 daļas prasībām atbilstoša apspriede ar piegādātājiem vai iepirkuma procedūras pārtraukšana apdraud sabiedrības drošības vai veselības aizsardzības intereses. Tā kā Noteikumu 39. un 76.punkts paredz, ka ir jāpārtrauc slēgts konkurss un konkursa procedūra ar sarunām arī tad, ja tikai viens kandidāts atbilst visām kandidātu atlases nolikumā vai paziņojumā par līgumu noteiktajām kandidātu atlases prasībām, minētos Noteikumu punktus nepieciešams precizēt, papildinot ar nosacījumu, ka pienākums pārtraukt attiecīgo iepirkuma procedūru šajos punktos minētajā gadījumā ir piemērojams attiecībā uz gadījumiem, kad pasūtītājs pirms iepirkuma procedūras izsludināšanas nav rīkojis PIL rīkota PIL 18.panta 2.1 daļas prasībām atbilstošu apspriedi vai kad iepirkuma procedūras pārtraukšana neapdraud sabiedrības drošības vai veselības aizsardzības intereses. Pretējā gadījumā neizpildītos ar Likumprojektu plānotā PIL 41.panta divpadsmitās daļas regulējuma mērķis un arī gadījumos, kad pasūtītājs būtu veicis PIL 18.panta 2.1 daļas prasībām atbilstošu apspriedi vai tiktu konstatēts, ka attiecīgās procedūras pārtraukšana apdraud sabiedrības drošības vai veselības aizsardzības intereses, - pastāvētu pienākums pārtraukt iepirkuma procedūru, ja tikai viens kandidāts atbilstu visām prasībām.  Attiecīgi tehniski precizējumi tiek veikti arī Noteikumu 21.10., 58.15., 99.19.apakšpunktos, konkretizējot iepirkuma procedūras ziņojumā ietveramās informācijas apjomu (attiecībā uz ziņojumā ietveramo pamatojumu tam, kādas sabiedrības drošības un veselības aizsardzības intereses tiktu apdraudētas, rīkojot atkārtotu iepirkumu, gadījumā, ja pasūtītājs saskaņā ar PIL 41. panta divpadsmitās daļas 2. punktu vai Noteikumu 39. vai 76. punktu nepārtrauc iepirkuma procedūru, jo iepirkuma procedūras pārtraukšana apdraudētu sabiedrības drošības vai veselības aizsardzības intereses).  Vienlaikus jāpaskaidro, ka Likumprojekta izstrādes gaitā tika būtiski pārskatīts PIL regulējums attiecībā uz piegādātāju konkurences nodrošināšanas nepieciešamību iepirkumos kopumā. Lai arī ar Likumprojektu tiek noteikts stigrāks regulējums attiecībā uz konkrētu iepirkuma procedūru pārtraukšanu viena piegādātāja gadījumā, Likumprojekta izstrādes gaitā pārskatot spēkā esošo regulējumu un ievērojot iepirkumu praksē gūtās atziņas, tika secināts, ka Noteikumu 151.punktā paredzētais nosacījums par inovācijas partnerības procedūras pārtraukšanas pienākumu gadījumā, kad tikai viens kandidāts atbilst visām kandidātu atlases nolikumā vai paziņojumā par līgumu noteiktajām kandidātu atlases prasībām, ir šīs procedūras dabai un mērķim neatbilstošs. Tā kā inovācijas partnerības procedūras mērķis ir ilgtermiņa inovācijas partnerības izveidošana jauna inovatīva produkta, pakalpojuma vai būvdarbu izstrādei un turpmāka iegādei, pilnīgi iespējams un pieļaujams ir tas, ka inovācijas radīšanas jomā objektīvi nepastāv atbilstošu piegādātāju konkurence. Līdz ar to, lai nepamatoti neierobežotu pasūtītāju iespējas iegūt atbilstošu partneri inovācijas radīšanai un iegādei, no Noteikumiem paredzēts svītrot 151.punktā ietverto regulējumu.  Ar noteikumu projektu plānots veikt arī citus tehniskus precizējumus Noteikumos. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Iepirkumu uzraudzības birojs, Valsts reģionālās attīstības aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasūtītāji PIL izpratnē (1656 pasūtītāji, kas reģistrējušies darbam publikāciju vadības sistēmā) un juridiskas un fiziskas personas, kas piedāvā tirgū pakalpojumus, preces un būvdarbus un kas piedalās publiskajos iepirkumos (precīzu skaitu nav iespējams noteikt). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētais regulējums sabiedrības grupām un institūcijām faktiski nemaina tiesības, pienākumus un veicamās darbības. Atsevišķi noteikumu projektā paredzētie nosacījumi samazina pasūtītāju PIL izpratnē un iepirkuma komisijas veicamo darbību un pienākumu apjomu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi tika publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvjiem bija iespējams līdzdarboties projekta izstrādē, rakstveidā sniedzot viedokļus par to.  Kā arī noteikumu projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā “Tiesību aktu projekti”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par to. |
| 3. | Sabiedrības līdzdalības rezultāti | Sabiedrības pārstāvju viedokļi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts reģionālās attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā paredzētās izmaiņas tiks īstenotas esošo pārvaldes funkciju, institucionālās struktūras un cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Cirse 67095659

Iveta.Cirse@fm.gov.lv

1. Likumprojekts un informācija par tā virzību pieejama šeit: <http://titania.saeima.lv/LIVS13/saeimalivs13.nsf/webSasaiste?OpenView&restricttocategory=548/Lp13> [↑](#footnote-ref-1)